<classify> MKURUGENZI Mtendaji wa Shirika lisilo la kiserikali la huduma za afya la Health Promotion Tanzania, Dk Peter Bujari, ameiomba serikali kuangalia upya na kufanyia mabadiliko ya sera ya utoaji wa dawa za kuokoa maisha, ili kupunguza vifo vinavy osababishwa na ujauzito kwa akinamama.Akizungumza na waandishi wa habari juzi jijini Dar es Salaam, Dk Bujari alisema sera na sheria zinahitaji mabadiliko makubwa kutokana na mlolongo mrefu wa kutoa dawa na kuziingiza katika Bohari Kuu ya Dawa MSD. Alisema mlolongo huo unaweza kuchukua hadi miezi minne, ili kuzihakiki na kujaza fomu ambazo zitaruhusu dawa hizo zitoke kwenye meli na kuingia kwenye bohari kuu, ziweze kusambazwa kwenye maeneo husika ikiwemo kwenye zahanati na hospitali.Dawa hizi zinakuwa zina msamaha wa kodi, lakini mlolongo wake wa kuzitoa na kuzihakiki kwamba ni zenyewe na zipo salama zinachukua muda mrefu kabla ya kutoka kwake, alisema. Alisema muda ambao hutumika kuzihakiki na kujaza fomu, ni mrefu ambapo ni hatari zaidi kwa wajawazito, kutokana na dawa muhimu za kuokoa maisha kukwama njiani. Alisema mara nyingi kifo cha mama mjamzito, hutokea kabla ya kujifungua, wakati wa kujifungua na siku 10 baada ya kujifungua kama hatopata huduma za uhakika na haraka. Alisema vifo vya mama wajawazito kwa asilimia 74 husababishwa kwa kifafa cha mimba ambacho kinazuilika kwa kwenda kliniki, kupoteza damu nyingi wakati wa kujifungua na maambukizi wakati wa kujifungua ambapo mojawapo mtoto kunywa uchafu. Alisema lakini yote hayo yataweza kuzuilika, kama dawa za kuokoa uhai amba zo zina msamaha wa kodi, mlolongo wake wa kuzitoa utakuwa wa haraka na kufika hospitali na kwenye zahanati kwa haraka zaidi. Akizungumzia usambazaji wa dawa hizo, Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile alisema tayari zimeanza kusambazwa katika maeneo yote nchini baada ya kuadimika.  <topic>: kitaifa 